Návrh ROZHODNUTIE RADY o prijatí zmeny článkov 25 a 26 Dohovoru o ochrane a využití cezhraničných vodných tokov a medzinárodných jazier /* COM/2013/0239 final - 2013/0127 (NLE) */





DÔVODOVÁ SPRÁVA Dohovorom EHK OSN o ochrane a využívaní cezhraničných vodných tokov a medzinárodných jazier sa stanovuje právny rámec pre spoluprácu týkajúcu sa spoločných vodných zdrojov v rámci regiónu EHK OSN prostredníctvom integrovaného hospodárenia s vodnými zdrojmi. Jeho účelom je stanoviť rámec pre bilaterálnu a multilaterálnu spoluprácu s cieľom zamedziť a kontrolovať znečisťovanie cezhraničných vodných tokov a zabezpečiť racionálne využitie vody v členských štátoch Európskej hospodárskej komisie Organizácie Spojených národov. Dohovor bol podpísaný v mene Európskeho spoločenstva v Helsinkách 18. marca 1992 a schválený rozhodnutím Rady 95/308/ES z 24. júla 1995. Na zasadnutí zmluvných strán Dohovoru o ochrane a využívaní cezhraničných vodných tokov a medzinárodných jazier v roku 2003 vyslovili zmluvné strany dohovoru želanie, aby sa v záujme spolupráce v oblasti povodí riek po celom svete umožnilo štátom mimo regiónu EHK OSN stať sa zmluvnými stranami dohovoru. Tento prístup má svoj precedens: štátom nachádzajúcim sa mimo regiónu EHK OSN sa už otvoril určitý počet dohovorov EHK OSN o životnom prostredí. Ide napr. o Dohovor o prístupe k spravodlivosti v záležitostiach životného prostredia a Dohovor o hodnotení vplyvu na životné prostredie presahujúceho hranice štátov, ako aj protokol o občianskoprávnej zodpovednosti a úhradách za škody spôsobené cezhraničnými vplyvmi priemyselných havárií, ktoré zasiahli cezhraničné vody. Na zasadnutí zmluvných strán z roku 2003 bola prijatá zmena umožňujúca pristúpenie akéhokoľvek štátu po schválení na zasadnutí zmluvných strán. Európske spoločenstvo a jeho členské štáty ako zmluvné strany dohovoru sa zúčastnili na zasadnutí a podporili prijatie tejto zmeny. Zmena nadobudne platnosť po prijatí všetkými členskými štátmi a organizáciami, ktoré boli zmluvnými stranami dohovoru 28. novembra 2003. Keď zmena nadobudne platnosť, dohovor bude obzvlášť dôležitý pre krajiny, ktoré susedia s regiónom EHK OSN, ako sú Afganistan, Čína, Iránska islamská republika a niektoré štáty strednej Ázie. Niektoré z týchto štátov vyjadrili svoj záujem pristúpiť k dohovoru. Ich účasť na dohovore sa pozitívne odrazí na posilnení spolupráce pri hospodárení s cezhraničnými vodnými zdrojmi, najmä z hľadiska rastúceho tlaku zmeny klímy a rozširovania púští, ako aj dôležitosti prístupu k vode pre stabilitu a bezpečnosť. Zmena bola po svojom prijatí v roku 2003 formálne prijatá veľkou väčšinou zmluvných strán dohovoru. EÚ je jednou z mála zmluvných strán dohovoru, ktorá zmenu musí ešte len prijať. Preto je vhodné, aby Európska úniu teraz prijala zmenu a umožnila tak globálne otvoriť dohovor a pristúpenie krajinám, ktoré nie sú súčasťou EHK OSN a chcú k dohovoru pristúpiť. 2013/0127 (NLE) Návrh ROZHODNUTIE RADY o prijatí zmeny článkov 25 a 26 Dohovoru o ochrane a využití cezhraničných vodných tokov a medzinárodných jazier RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 6 písm. a), so zreteľom na návrh Európskej komisie, so zreteľom na stanovisko Európskeho parlamentu[1], keďže: (1) Únia je po jej schválení v roku 1995[2] zmluvnou stranou Dohovoru o ochrane a využívaní cezhraničných vodných tokov a medzinárodných jazier. (2) Hlavným cieľom tohto dohovoru je stanoviť rámec pre bilaterálnu a multilaterálnu spoluprácu s cieľom zamedziť a kontrolovať znečistenie cezhraničných vodných tokov a zabezpečiť racionálne využitie vodných zdrojov v členských štátoch Európskej hospodárskej komisie Organizácie Spojených národov. (3) Na zasadnutí zmluvných strán Dohovoru o ochrane a využívaní cezhraničných vodných tokov a medzinárodných jazier v roku 2003 vyslovili zmluvné strany dohovoru želanie, aby sa v záujme spolupráce v oblasti povodí riek po celom svete umožnilo štátom mimo regiónu EHK OSN stať sa zmluvnými stranami dohovoru. (4) Štátom mimo regiónu EHK OSN sú otvorené iné dohovory EHK OSN o životnom prostredí (t.j. Dohovor o prístupe k spravodlivosti v záležitostiach životného prostredia a Dohovor o hodnotení vplyvu na životné prostredie presahujúceho hranice štátov). (5) Európske spoločenstvo sa zúčastnilo zasadnutia zmluvných strán v roku 2003, kde bola prijatá zmena umožňujúca ktorémukoľvek štátu, ktorý je členom OSN, po schválení na zasadnutí zmluvných strán pristúpiť k dohovoru. (6) Zmena nadobudne platnosť po tom, ako ju prijmú všetky členské štáty a organizácie, ktoré boli zmluvnými stranami dohovoru 28. novembra 2003. (7) Zmena by sa mala v mene Európskej únie schváliť, PRIJALA TOTO ROZHODNUTIE: Článok 1 Týmto sa v mene Únie prijíma zmena článkov 25 a 26 Dohovoru o ochrane a využívaní cezhraničných vodných tokov a medzinárodných jazier (ďalej len „zmena“), ktorou sa umožňuje pristúpenie k dohovoru všetkým členským štátom OSN a ktorá bola prijatá na treťom zasadnutí zmluvných strán. Znenie zmeny je prílohou k tomuto rozhodnutiu. Článok 2 Predseda Rady určí osobu oprávnenú uložiť v mene Európskej únie schvaľovaciu listinu o prijatí zmeny uvedenú v článku 21 ods. 4 dohovoru s cieľom vyjadriť súhlas Európskej únie s tým, že bude touto zmenou viazaná. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda PRÍLOHA ZMENA DOHOVORU O VODE a) Do článku 25 dohovoru, za druhý odsek sa vkladá nový odsek v znení „3. Ktorýkoľvek iný štát, ktorý nie je uvedený v odseku 2 a ktorý je členom Organizácie Spojených národov, môže po schválení na zasadnutí zmluvných strán pristúpiť k dohovoru. Vo svojej listine o pristúpení takýto štát urobí vyhlásenie, v ktorom sa uvedie, že k schváleniu jeho pristúpenia k dohovoru došlo na zasadnutí zmluvných strán, a uvedie sa konkrétny dátum kedy k tomuto schváleniu došlo. Žiadnou takouto žiadosťou o pristúpenie členských štátov Organizácie Spojených národov sa nebude zasadnutie zmluvných strán zaoberať, pokiaľ nenadobudne tento odsek platnosť pre všetky štáty a organizácie, ktoré boli zmluvnými stranami dohovoru 28. novembra 2003.“ Ostatné odseky sa zodpovedajúcim spôsobom prečíslujú; b) do článku 26 ods. 3 po „na ktoré sa odkazuje v článku 23“, sa vkladajú slová „alebo v článku 25 ods. 3“. [1] Ú. v. EÚ C , , s. . [2] Ú.v. ES L 186, 5.8. 95, s. 42-43.